Document ID: 31998R0448

31998R0448
L 058/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 448/98 НА СЪВЕТА
от 16 февруари 1998 година
за изменение и допълнение на Регламент (ЕО) № 2223/96 за разпределение на косвено измерените услуги на финансовите посредници (FISIM) в рамките на Европейската система от национални и регионални сметки (ESA)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 213 от него,
като взе предвид проекторегламента, представен от Комисията (1),
като взе предвид становището на Европейския парламент (2),
като взе предвид становището на Европейския паричен институт (3),
като има предвид, че Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (4) съдържа референтната рамка от общи стандарти, определения, класификации и счетоводни правила за съставяне на сметките на държавите-членки за статистическите нужди на Европейската общност с цел получаване на съпоставими резултати;
като има предвид, че член 2, параграф 3 от Регламент (ЕО) № 2223/96 предвижда, че решението относно разпределението на косвено измерените услуги на финансовите посредници (FISIM) следва да бъде взето не по-късно от 31 декември 1997 г.;
като има предвид, че разрешаването на проблема с разпределението на FISIM води до значителни подобрения в методологията на ЕSA и до по-прецизно съпоставяне на равнищата на БВП в рамките на Европейския съюз;
като има предвид, че целта на настоящия регламент е да въведе принципът на разпределение на FISIM и подробните правила за прилагането му;
като има предвид, че ефективността от разпределението на FISIM и подробните правила за прилагането му е необходимо да се оцени чрез изчисления, които се извършват от държавите-членки в съответствие с пробните методи, описани в приложение III към настоящия регламент, през определен пробен период, който е достатъчно дълъг, за да се установи дали това разпределение дава по-надеждни резултати за вярното измерване на икономическата активност, отколкото настоящото нулево разпределение;
като има предвид, че е уместно, въз основа на извършените през пробния период изчисления, Комисията да представи отчет, съдържащ оценка за качеството на данните и по-специално наличието им, както и качествен и количествен анализ на стабилността във времето и чувствителността на резултатите по отношение прилагането на различни пробни методи;
като има предвид, че е уместно в случай на положителна оценка за надеждността на получените резултати Комисията да реши кой е най-подходящият метод за разпределение на FISIM;
като има предвид, че ако пробните методи не дават по-надеждни резултати за правилното измерване на икономическата активност отколкото настоящото нулево разпределение, е необходимо Комисията да представи на Съвета подходящо предложение за промяна на Регламент (ЕО) № 2223/96;
като има предвид, че е уместно решението за разпределение на FISIM с цел установяване на БНП, необходим за формиране на бюджета на Общността и собствените ресурси, да бъде прието от Съвета единодушно по предложение на Комисията;
като има предвид, че е уместно FISIM да не се разпределя за други политики на Общността, докато Комисията не вземе решение относно метода, който да бъде използван за разпределение на FISIM, в случай че получените резултати са счетени за по-надеждни;
като има предвид, че в съответствие с принципа на субсидиарността целите, заложени в настоящия регламент, могат да бъдат постигнати по-добре на общностно равнище, отколкото на равнище държави-членки, тъй като само Комисията може да координира необходимото хармонизиране на статистическите методи за изчисляване и разпределение на FISIM на общностно равнище; като има предвид обаче, че коректното изчисляване и отчитане, както и необходимата инфраструктура за наблюдение на прилагането на методите се организират от държавите-членки; като има предвид, че поради тази причина е необходимо да се определи, че компетентните национални органи имат достъп до наличните данни на национално равнище;
като има предвид, че Статистическият програмен комитет на Европейските общности, създаден с Решение 89/382/ЕИО, Евратом (5) и Комитетът по парична и финансова статистика и статистика на платежния баланс, създаден с Решение 91/115/ЕИО (6), са били съответно консултирани съгласно член 3 от всяко от гореспоменатите решения,
ПРИЕ НАСТОЯЩИЯ РЕГЛАМЕНТ:
Член 1
Цел
1. Целта на настоящия регламент е въвеждането на принцип, при който се използва надеждна методология за разпределение на косвено измерените услуги на финансовите посредници (FISIM), описани в приложение I към приложение А към Регламент (ЕО) № 2223/96.
2. За тази цел приложения I и II към приложение А към Регламент (ЕО) № 2223/96 се изменят в съответствие с приложения I и II към настоящия регламент.
Член 2
Методи
1. Държавите-членки извършват изчисленията в съответствие с методите, описани в приложение III към настоящия регламент, през пробния период, описан в член 4.
2. Въз основа на оценката на резултатите от тези изчисления се взема решение относно метода, който ще се използва за разпределение на FISIM съгласно член 5.
Член 3
Средства
1. Държавите-членки гарантират, че необходимите данни или оценки за извършване на тези изчисления са на разположение на националния орган, който отговаря за воденето на изчисленията съгласно член 2, параграф 1.
2. Националният орган отговаря за събирането на допълнителни данни, които счита за необходими за изчисленията.
Член 4
Представяне на резултатите от изчисленията през пробния период
Държавите-членки предоставят на Комисията резултатите от изчисленията съгласно член 2, параграф 1 по следния график:
Резултатите за календарните 1995, 1996, 1997 и 1998 г. се представят най-късно до 1 ноември 1999 г.
Резултатите за календарната 1999 г., както и ревизираните резултати за календарните 1995, 1996, 1997 и 1998 г. се представят най-късно до 1 ноември 2000 г.
Резултатите за календарната 2000 г., както и ревизираните резултати за календарните 1995, 1996, 1997, 1998 и 1999 г. се представят най-късно до 1 ноември 2001 г.
Първите оценки за календарната 2001 г., както и ревизираните резултати за календарните 1995, 1996, 1997, 1998, 1999 и 2000 г. се представят най-късно до 30 април 2002 г.
Член 5
Оценка на резултатите
1. Въз основа на резултатите, посочени в член 4, Комисията, след консултации със Статистическия програмен комитет, представя на Европейския парламент и на Съвета преди 31 декември 2000 г. средносрочен доклад, а преди 1 юли 2002 г. окончателен доклад, който съдържа качествен и количествен анализ на ефектите от пробните методи за разпределение и изчисляване на FISIM съгласно описанието в приложение III.
2. Мерките, необходими за прилагането на настоящия регламент, включително мерките, насочени към уточняване и подобряване на пробните методи, описани в приложение III, се приемат от Комисията в съответствие с процедурата по член 7.
3. Преди 31 декември 2002 г. след консултации с Комитета по парична и финансова статистика и статистика на платежния баланс и в съответствие с процедурата по член 7, Комисията приема метода за разпределение на FISIM, при положение че заключенията в окончателния доклад относно надеждността на получените резултати за пробния период са положителни.
4. В случай че в окончателния си доклад за оценка, посочен в параграф 1, Комисията установи, че нито един от пробните методи за разпределение на FISIM не е по-надежден за точното измерване на икономическата дейност, отколкото сега действащото нулево разпределение, тя представя, ако това е необходимо, подходящо предложение на Съвета за промяна на Регламент (ЕО) № 2223/96.
Член 6
Предаване на резултатите на Комисията
От 1 януари 2003 г. държавите-членки предават на Комисията резултатите от изчисленията, направени в съответствие с настоящия регламент като част от таблиците по член 3 от Регламент (ЕО) № 2223/96.
Член 7
Процедура
1. Комисията се подпомага от Статистическия програмен комитет, наричан по-долу „Комитета“.
2. Представителите на Комисията представят на Комитета проектомерки, които да бъдат предприети. Комитетът дава становище по тях в срок, определен от председателя в зависимост от неотложността на случая.
Становището се приема с мнозинството, предвидено в член 148, параграф 2 от Договора за създаване на Европейската общност в случай на решения, които се приемат от Съвета по предложение на Комисията. Гласовете на представителите на държавите-членки се претеглят по начина, установен в посочения член. Председателят не гласува.
3.
а)
Комисията приема предвидените мерки, ако те са в съответствие със становището на Комитета.
б)
Ако предвидените мерки не са в съответствие със становището на Комитета или ако не е дадено становище, Комисията незабавно представя на Съвета предложение за мерките, които следва да бъдат предприети. Съветът действа с квалифицирано мнозинство.
Ако след изтичане на тримесечния срок Съветът не се е произнесъл, предложените мерки се приемат от Комисията.
Член 8
Дерогации
Чрез дерогация от настоящия регламент:
1.
Решението за разпределение на FISIM с цел установяване на БНП, използван за целите на бюджета на Общността и собствените ѝ ресурси, се приема от Съвета единодушно по предложение на Комисията.
2.
FISIM не се разпределя за други цели на Общността, докато Комисията не приеме метода, който да бъде използван за разпределение на FISIM съгласно член 5, параграф 3.
Член 9
Заключителни разпоредби
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 февруари 1998 година.

Labels: 2
12
4
19